送章傳道東歸三十八韵
作者：强至
朝代：宋

paragraphs: 一日或數篇，數日哦一軸。
夫子之於詩，夜補晝不足。
長吟天地間，萬象困題目。
天徒飽其才，而特餒其腹。
聲名三十載，半百事場屋。
今年試春官，淡榜輒不錄。
東風吹殘花，客淚迸京轂。
回頭謝青雲，却抱來時玉。
河陽謁相公，每見輟飯沐。
贐金實空囊，禮遇駭僮僕。
遂游西諸侯，騎馬度函谷。
長安尋素交，零落半丘木。
惟有終南山，相看似舊綠。
東李雅好客，既親意轉篤。
授館如投家，晨杯繼宵燭。
羸馬殘青芻，饑僮厭餘肉。
予方坐幕府，陷嫉苦流俗。
群吠耳且盈，介立趣頗獨。
得君倍歡然，坦不置邊幅。
論情雖云晚，聞誼固已夙。
二章初交鋒，懦氣令避縮。
自笑不量力，强和旋取衄。
從此遺形骸，留饌或脫粟。
有酒時招邀，共醉小軒竹。
論議到聖賢，道德富停蓄。
豈比篇章流，烟雲繞心曲。
飄颻走邊城，新禁察儒服。
戎帥不敢延，進退勢俱觸。
六月汗霑衣，幾作窮途哭。
回來卧旅舍，所得不充欲。
鄉思生秋蛩，輕裝遽云促。
行當買淮田，晚歲謀退築。
予材覺無庸，計慮亦既熟。
無資媚要權，與世背馳逐。
祗合從漁樵，胡爲苟寸祿。
淮吳幸相望，有鄰可容卜。
浩歌老吾生，爭食任雞鶩。
薄宦猶縻人，歸飛羨黄鵠。